Universis presentes litteras inspecturis, nos Stephanus, dominus d’Aresche, domicellus, filius quondam domini Girardi, domini d’Aresche, et Gila, ejus uxor, filia quondam Stephani, dicti de Ledone, domicelli, notum facimus quod nos, non vi, non dolo, non metu inducti nec circumventi, sed mera et spontanea voluntate, et considerata evidenti utilitate nostra, vendidimus et tradidimus nobili viro domino nostro domino Johanni de Cabilone, domino de Arlato, medietatem cujusdam vinee nostre que vocatur clausus de Champerrenier, situs in territorio de Perigneyo, juxta vineam dicti domini Johannis de Cabilone, ex una parte, et juxta vineas Guillelmi, dicti de Genevois, ex altera, et quartam partem fructuum annuatim percipiendorum vinee dicti quondam Guich[ard]i Polet, et decimam partem vinee site subtus vineam de Champerrinier supra dictam; que omnia predicta jure hereditario et quicquid juris habemus vel habere debemus in omnibus supra dictis dedimus dicto domino Johanni et suis heredibus in perpetuum tenenda et possidenda, pro precio sexaginta et decem librarum stephaniensium..; que omnia predicta et expressa nos predicti Stephanus et Gila, ejus uxor, confitemur esse de feodo dicti domini Johannis de Cabilone. Et ad hec omnia predicta tenenda firmiter et habenda, obligamus nos et omnia bona nostra jurisdictioni curie comitatus Burgundie; et quia sigilla non hebemus, sigillum curie comitatus Burgundie, quo utitur apud Salinum, una cum sigillo capituli venerabilis ecclesie Sancti Anatholii Salinensis, presentibus litteris fecimus apponi. Et nos predictum capitulum et Stephanus, dictus Barengier, et Vuillelmus, dictus de Cyteaux, burgenses Salinenses, conservatores sigilli predicte curie quo utitur ad Salinum, ad requisitionem dictorum Stephani et Gile, ejus uxoris, sigilla predicta presentibus litteris duximus apponenda, in testimonium veritatis, in presencia Vuillelmi, dicti Vuergnet, clerici, et Renaldi, dicti Hoste, de Salin[o]. Actum et datum die mercurii ante purificacionem beate virginis Marie, anno Domini millesimo ducentesimo octogesimo sexto.